Мария Терезия

**Мария Терезия**, повным йменом *Мария Терезия Валпурга Амалия Кристина*, (*13. май 1717, Вѣдень – †29.&nbsp;новембер 1780, Вѣдень) з роду Габсбург была велика княгыня (*нѣм.* Erzherzogin) австрийска, кралиця мадярска (1741–1780) и&nbsp; чешска (1743–1780), маркгрофка моравска и т. д. Была единка пановниця на чешском тронѣ. За ей влады одбыли ся многы реформы державной справы, войска и школства.

Была титулована тыж „цѣсарька римлянска Мария Терезия“, але як жена не могла ся стати пануючов цѣсарьков Святой римлянской империии. За цѣсаря (Франц I. Штефан) быв 13. септембра 1745 выбраный ей муж Франц Штефан Лотарингскый, так же она была лем цѣсаревов женов. Мария Терезия была матерьов 16 дѣтей, з котрых двое стали ся цѣсарями: Йозеф II. и Леополд II., а з дѣвок Мария Антуанетта стала ся французсков, а Мария Каролина неапольсков кралицьов.

## Дѣтство

Мария Терезия была окрещена такой в первом дню свого живота. Была найстаршов дѣтинов цѣсаря  Карла VI. и Елизаветы Кристины Брауншвайгской, а вшиткы были самы дѣвкы. Старшый од ней брат Леополд умер во вѣку семох мѣсяци, еще перед ей уроджѣньом. По силѣ Прагматичной санкции з року 1713 Мария Терезия de facto была наслѣдницьов габсбургскых земель (австрийского наслѣдства).

Замолода воспитовали ю йезуиты. Окрем главного предмета, котрым была религия, учила ся историю, латину, французчину и нѣмчину. 

А еще учила ся, напримѣр, рисованя, танцѣ и музику. Од 13 рокы уж ай выступовала на сценѣ яко спѣвачка и артистка.

## Первы рокы панованя
Франц Штефан Лотарингскый официално пожадав о руку 19-рочну Марию Терезию 31. януара 1736, а свадьба ся одбыла 12. фебруарa 1736 во Вѣдню.  

По смерти отця (20. октобер 1740) 23-рочна Мария Терезия стала ся пановницьов Габсбургской империи, але чекали на ню тяжкы бои за удержаня наслѣдства.    Хоть Карл VI. за живота устиг Прагматичну санкцию о наслѣдованю за женсков линиов  дати писомно прияти векшинов монархох Европы, прото але не признала ю Бавария. Другы же претенденты на австрийское наслѣдство выступили з претензиями. Войну зачала Пруссия, котрой краль Фридрих ІІ. домогав ся Шлезии, на западѣ же ю поддержала Бавария и Франция. Баварскый курфюрст Карл Албрехт, заяв Прагу, дав ся коруновати за чешского краля, быв тыж едномыселно выбраный за цѣсаря Святой римлянской империии.

Мария Терезия 25. юна 1741 была в Прешпорку (Братислава) корунована за мадярску кралицю и скликала там мадярскый сойм на 11. септембер 1741. На сойм принесла на руках четыримѣсячного сына Йозефа, престолонаслѣдника, будучого мадярского краля, и там з найвекшов артистичностьов змальовала перед мадярскыма великашами смутну ситуацию краины. Мадяре прияли до сердця просьбу кралицѣ из выкриками *damus vitam et sanguinem!* (оддаме живот и кровь! *лат.*), але зажадали и достали про себе значны привилегии. З помочов мадярской домобраны удало ся выгнати напастникох из наслѣдных земель, што веце, заяти и велику часть Баварии, в тому числѣ и Мюнхен, сѣдло Карла Албрехта. На тот раз война ся закончила миром року 1742, але за цѣну утраты части Шлезии на хосен Пруссии. Цѣсарьом Святой римлянской империии зостав и надале Карл Албрехт.

В яри 1743 Мария Терезия пришла до Прагы, де была  a 12. мая 1743 корунована за чешску кралицю. Року 1744 прусскый краль Фридрих ІІ., нарушивши мир, напав на Чехию и добыв Прагу. Наконець мусѣла Мария Терезия пристати на то, же Шлезия дефинитивно одыйде Пруссии, але за то Фридрих ІІ. обѣцяв, же признать ей мужа за римлянско-нѣмецкого цѣсаря.

Франц I. Штефан 13. септембра 1745 быв выбраный  за римлянско-нѣмецкого цѣсаря и 4. октобра корунованый. Так пришов на еден уровень з Мариев Терезиов в дѣлах вонкашной политики. Война за австрийское наслѣдство закончила ся року 1748 з территориалныма утратами Австрии. Але за тым послѣдовала Сѣмрочна война (1756–1763), в котрой конфликт межи Австриев и Пруссиев быв другоплановым, але тым не менше вычерпав силы и ресурсы Австрии.

## Реформы
Одтогды Мария Терезия заняла ся внуторныма проблемами державы, всяко варуючи ся од далшых воен. Австрия была на тот час една из найвеце заосталых держав. Школы и книгопечатаня было цѣлком в руках йезуитох, застарѣла администрация, суды и финансы. Хоть Мария Терезия и была  ревна католичка, противниця реформаторскых идей, обстояня заставляли зачати серьозны реформы. Тоты вшак в первом рядѣ проводила в чешско-германскых наслѣдственных землях, обминаючи мадярскы, понеже Мадяре собѣ выговорили задержаня старых порядкох. 

### Заложѣня самостатной русинской грекокатолицкой епархии
Мария Терезия подтримовала иншы конфессии, котры были в империи: дякуючи ей помочи и стараням епископа Михаила Мануила Ольшавского русинска Грекокатолицка Церковь зыскала независимость од ягерского бискупства. Епископ зыскав собѣ велику авториту на вѣденском дворѣ успѣшнов миссиов по змѣреню непокойох в Ардялѣ в року 1761 и быв удостоеный титула кралевского радника. Мария Терезия ородовала у Папы в интересѣ осамостатнѣня мукачовской грекокатолицкой епархии.  Папа Климент XIV. ей жадость задоволив и папсков буллов з року 1771 створив самостатну мукачовску грекокатолицку диецезию (епархию), въедно з тым Униатска Церковь достала нову назву — Грекокатолицка.

### Школство

В школствѣ главным реформным елементом была организация державной едукацийной штруктуры намѣсто школства, до тых час бывшого в руках Церковли, переважно  йезуитох.  Окрем иншого, нова система завела выуку материнского языка в елементарных школах, што мали высоко оцѣнити многочисленны народностны меншины империи. В Подкарпатю переведжѣньом школной реформы быв повѣреный мукачовско-ужгородскый грекокатолицкый епископ Андрей Бачинскый.

### Урбарска регулация

На Подкарпатю имя Марии Терезии в первом рядѣ звязують з урбарсков реформов, главна цѣль котрой была в том, обы урегуловати одношѣня межи землепанами и их подданными.  Урбарскы формулары мали быти списаны в материнском языку обывательох каждой локалиты и наслѣдком того стали ся цѣнным лингвистичным памятником. В русинском фолклорѣ цѣсарька Мария Терезия зостала як "добра пановниця".

### Терезианскый катастер
Року 1747 были списаны вшиткы поземкы и приймы ремеселникох и торговцьох, а року 1757 тото было росширено на немешство и духовенство, што дозволило вызначити примѣрену дань и звышити приймы державной кассы. 

### Земледѣлство и ремесла
Важным дѣлом видѣла Мария Терезия вылѣпшѣня земледѣлства, заведжѣня новых култур, як кромплѣ, кендериця, а тыж спомаганя ремесел и промысла, розвой фабричной продукции, росширѣня торговлѣ. З Подкарпатя на Долны землѣ, лѣпше придатны про земледѣлство были переселены Русины грекокатолицкого вѣросповѣданя. До Подкарпатя пришли нѣмецкы колонисты, котры принесли и новы ефективнѣйшы способы газдованя, нову триполну систему земледѣлства з регуларным гноеньом и змѣнов култур. В другой половцѣ 18. ст. в горскых селах Подкарпатя нова култура *кромплѣ* стала ся "другым хлѣбом", а в долинѣ одповѣдно *кендериця*. На великых плохах были закладены винницѣ з помочов нѣмецкых винарьох и файт грозна знад Рину. У скотарствѣ были довезены новы продуктивнѣйшы файты скота. Франц I. Штефан занимав ся закладеньом мануфактур, текстилных, склярскых, модернизациов добываня и переробкы копалин. 

### Военна реформа
Мария Терезия реформовала войско подля прусского взору. Зрядила военску академию из выуков модерных военскых теорий. Модернизовала вызброй, в первом рядѣ канонѣрство. Постарала ся о добре стравованя воякох и регуларне выплачаня жолду.

### Судництво
Серьозно было реформовано судництво. Сформованы  и выданы новы правны кодексы, криминалный (Constitutio Criminalis Theresiana) и гражданскый (Lex Teresiana). Тыма ся установило, же перед судом вшиткы обывателе суть ровны, и же каждый мать право на оборонця.  

## Смерть цѣсаря и послѣдны рокы живота
18. августа 1765 нечекано умер Франц I. Штефан. Его наступником на тронѣ Святой римлянской империии ставать ся Йозеф II. Мария Терезия тяжко переживала смерть любеного мужа, одтогды все носила жалобу, а вшиткы свои украсы пороздавала дѣвкам. Межи матерьов и сыном были незгоды дотычно переведжѣня многых реформ, де Мария Терезия рачила поступовати лем з великов осторожностьов.  Неохотно, але мусѣла прияти  роздѣлѣня Польщи (1772). Кедь бы го не прияла, а стала на сторону Польщи, была бы война, котру Австрия не мала шансу выйграти. Хоть при том Австрия зыскала новы территории, але новый серьозный неприятель,  Россия, став прямо на ей границях. 

Мария Терезия умерла 29. новембра 1780 наслѣдком запала плюц, по днешному, на пневмонию. По цѣлой державѣ ся служили жалобны службы на ей честь. Ай Фридриха ІІ., ей найвекшый и цѣложивотный неприятель, пришов оддати ей послѣдну честь. Лишила по собѣ добру память у подданых монархии и семеро своих потомкох на тронах Европы.

## Жерела
* Pop, Ivan. Malé dejíny Rusínov. Vydalo Združenie inteligencie Rusínov Slovenska. Bratislava, 2011.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010.
* Павленко Г.В. Діячі історії, науки і культури Закарпаття. Малий енциклопедичний словник. Ужгород, 1999

## Референции

Катеґорія:Пановници
Катеґорія:Пановници Габсбургской монархии
Катеґорія:Пановници Чехии
Катеґорія:Пановници Мадярского кральовства